**ZAPISNIK**

**8. SEJE STRATEŠKEGA SVETA ZA MAKROEKONOMSKA VPRAŠANJA**

torek, 12. 12. 2023

Prisotni člani: mag. Marijana Bednaš, mag. Velimir Bole, dr. Mitja Čok, mag. Mitja Gaspari (preko aplikacije Zoom), Bojan Ivanc, dr. Matej Lahovnik (preko aplikacije Zoom), dr. Mojmir Mrak (preko aplikacije Zoom), dr. Dušan Mramor, dr. Janez Prašnikar, dr. Vasja Rant, dr. Žiga Žarnić (preko aplikacije Zoom).

Odsotni: dr. Mejra Festić, dr. Igor Masten.

Ostali prisotni: dr. Robert Golob, Klemen Boštjančič, mag. Katja Božič, Igor Feketija, mag. Saša Jazbec, dr. Polona Domadenik Muren, mag. Franci Klužer, dr. Jože Sambt, Erik Scheriani.

Sejo Strateškega sveta za makroekonomska vprašanja, ki se je pričela ob 16.10 uri, je vodila predsednica Strateškega sveta mag. Marijana Bednaš.

**Dnevni red:**

1. Potrditev zapisnika 7. seje SSM;  
2. Preoblikovanje slovenskega pokojninskega sistema;   
3. Razno.

**AD/1**

Člani bodo zapisnik sprejeli na naslednji seji .

**AD/2**

Uvodoma je minister za finance Klemen Boštjančič predstavil stanje na področju oblikovanja novih fiskalnih pravil na ravni EU. Mag. Franci Klužer iz ministrstva za finance je podal dodatne obrazložitve. Minister in državna sekretarka na MF mag. Katja Božič sta podala informacijo o ustanovitvi strateškega sveta za davke (pri MF) in ko sodelovanju pozvala člane SSM.

Sledila je predstavitev gradiva Izgradnja in aplikacija analitičnega modela blaginje v Sloveniji (Končno poročilo CRP), ki so ga člani prejeli 22. avgusta 2023 (dokončno različico 28. novembra 2023). Uvodoma je dr. Mramor predstavil okvir priprave poročila, ki je nadgradnja akcijskega načrta za višjo rast produktivnosti in kot ključen odziv na demografske spremembe poudarja pospešitev rasti produktivnosti, ki pa jo morajo dopolnjevati tudi prilagoditve sistemov socialne zaščite, med njimi tudi pokojninska reforma

V nadaljevanju je dr. Sambt predstavil veljavne demografske projekcije in nakazal nekatere pozitivne premike v prihajajočih demografskih projekcijah Eurostata, ki so podlaga za pripravo Ageing Report 2024 in posledično oblikovanje priporočil za dolgoročno vzdržnost javnih financ. Dr. Domadenik Muren je nato predstavila ključne poudarke analize, še posebej v povezavi s temami:"povezovanje znanosti in gospodarstva", "razbremenitev z administrativnimi postopki in digitalizacija storitev javne uprave", "izobraževanje in usposabljanje" in "politični sistem".

Po predstavitvi je predsednica SSM predlagala, naj bo (zaradi obsežnosti gradiva, ki poleg pokojninskega sistema opredeljuje tudi širše vsebine, povezane z blaginjo in produktivnostjo) razprava primarno omejena na del gradiva, ki je vezan na pokojninski sistem. Podan je bil predlog, da se produktivnosti nameni posebna razprava na eni od naslednjih sej.

Državni sekretar Igor Feketija z ministrstva za delo, družino, socialne zadeve in enake možnosti, ki je nosilno ministrstvo za pripravo ukrepov za prenovo pokojninskega sistema, je predstavil izhodišča za prenovo pokojninskega in invalidskega zavarovanja, kjer so trije temeljni cilji: blaginja upokojencev, vzdržnost sistema, preglednost in razumljivost sistema ter zaupanje vanj. Kot ključne rešitve, ki morajo biti še dorečene je izpostavil: dvig upokojitvene starosti, spremembe v indeksaciji in podaljšanje referenčnega obdobja

Člani sveta so v razpravi izpostavili naslednje (dr. Čok in dr. Rant sta poslala tudi pisni komentar):

1. Izhodišča MDDSZ in projekcije demografskih trendov predstavljajo solidno osnovo za razumevanje občutljivosti deleža izdatkov za pokojnine na spremembe osnovnih parametrov (upokojitvena starost, referenčno obdobje za izračun pokojnine, indeksacija, migracije, dvig delovne aktivnosti). Ob danih demografskih gibanjih, obstoječih parametrih pokojninskega sistema, ter odvisnosti prvega stebra od proračunskih transferjev RS, so ustrezni naslednji predlogi:

* Podaljševanje delovne dobe / starosti ob upokojitvi.
* Podaljševanje števila let, ki se upoštevajo pri odmeri pokojnine.
* Sprememba indeksacije v smeri večje teže inflacije (»modificirana švicarska formula«).

Pri oblikovanju končnega predloga preoblikovanja pokojninskega sistema bi bili ključni naslednji razmisleki:

1. *Neustrezno je dodatno rušenje povezave med višino pokojnine in vplačanimi prispevki*. Rušenje te povezave je izrazito destimulativno z vidika zaupanja v pokojninski sistem in motivacije za delo ter plačevanje prispevkov velikega deleža zaposlenih, saj pokojninski sistem na ta način krepi vlogo orodja redistribucije in prikritega izplačevalca socialnih pomoči, kar ni njegov osnovni namen. Zato bi veljalo bi razmisliti, do katere mere je še smiselna redistributivnost prvega stebra – predlog prehoda iz neto v bruto pokojnine s preračunom na podlagi individualnih davčnih stopenj namreč uvaja dodatno redistributivnost v prvem stebru v korist zavarovancem z nižjimi dohodki in v škodo zavarovancem z višjimi dohodki. Socialni korektivi (kadar so potrebni) naj se izvajajo prek drugih mehanizmov socialnih transferjev in ne prek pokojninskega sistema.
2. *Finančna vzdržnost bi morala predstavljati prvo prioriteto reforme med zastavljenimi cilji*. To je pomembno tudi v luči najnovejšega dogovora Sveta EU o prenovi evropskih fiskalnih pravil. Finančno vzdržnost bi bilo potrebno zasledovati s spremembami osnovnih parametrov pokojninskega sistema (indeksacija pokojnin pretežno z rastjo cen življenjskih potrebščin, podaljšanje referenčnega obdobja za izračun pokojnin, dvig upokojitvene starosti in spodbujanje delovne aktivnosti) in ne z dvigovanjem prispevkov. Poudarek na spremembah osnovnih parametrov in izogibanje dodatnim prispevkom sta pomembna tako z vidika odgovornosti do aktivne populacije kot tudi do prihodnjih generacij. Z začetkom pobiranja že uzakonjenega prispevka za dolgotrajno oskrbo, ter mesečnega prispevka kot nadomestilom za dopolnilno zdravstveno zavarovanje, se bo Slovenija trdno zasidrala na 1. mestu v EU, kot država z najvišjim deležem prispevkov v BDP. Ob dani konkurenčnosti slovenskega gospodarstva, strukturi outputa ter doseženi dodani vrednosti, je zato umestno vprašanje, kakšne ekonomske posledice bi imelo še dodatno povečevanje prispevkov za prvi steber?
3. *Dvig upokojitvene starosti bi se lahko vezal na pričakovano življenjsko dobo.* Pri uvajanju sprememb je za zaupanje v sistem ključna postopnost.Za večjo predvidljivost in preprečevanje črednega upokojevanja bi se lahko npr. upokojitvena starost ob vezavi na pričakovano življenjsko dobo za vsakoletno kohorto zavarovancev fiksirala nekaj let pred dosegom pričakovane upokojitvene starosti (npr. 5 ali 10 let).
4. *Uporaba načela »vsako delo šteje« preko izenačevanja pravic/obveznosti iz naslova občasnih oblik dela z redno zaposlitvijo pomeni uzakonjanje prekarnosti.* Širjenje tega načela bi ob porušeni povezavi med višino pokojnine in vplačanimi prispevki poleg tega še dodatno destimuliralo občasno delo neprekarno zaposlenih napram korporacijskim oblikam delovanja (d.o.o-ji).
5. *Potreben je bolj sistematičen razmislek o vlogi drugega stebra*. Prvi steber ostaja osnova sistema, a v razmerah porušene demografske piramide in nizke rasti produktivnosti zanašanje samo (ali pretežno) na prvi steber prinaša pritisk na višje obremenitve aktivnega prebivalstva za ohranjanje pravic ali pa (alternativno) pritisk na zmanjševanje pravic. Koristi bolj sistematičnega pristopa k drugemu stebru so večplastne. Po eni strani bi se na ta način krepila povezava med vplačili in prejetimi pravicami na ravni posameznika. Po drugi strani bi bil koristen za razvoj kapitalskega trga. S profesionalizirano in mednarodno razpršeno naložbeno politiko pa bi omogočal, da slovenski pokojninski sistem ne bi bil udeležen le v rasti domače ampak tudi globalne produktivnosti. V zvezi z razmislekom o vlogi drugega stebra sta bila podana dva konkretna predloga:

* V kontekstu dodatnih prispevkov bi bilo smiselno razmisliti zgolj o »kvazi« obvezni udeležbi v 2. stebru z možnostjo izstopa (opt out clause). V tej shemi je delodajalec obvezan financirati svoj del premije, vse dokler je svoj del premije pripravljen financirati tudi delojemalec, ki pa lahko iz sheme kadarkoli izstopi. Gleda na izkušnje drugih držav bi se povečalo skupno število zavarovancev 2. stebra in s tem obseg sredstev v njegovem upravljanju.
* Soobstoj obveznega in prostovoljnega dodatnega pokojninskega zavarovanja: obvezni del bi lahko deloval skupaj s prvim stebrom in bi lahko morda dolgoročno omogočal tudi razbremenitve v okviru prvega stebra. Pri uvajanju drugega stebra bi veljalo zlasti v obveznem delu zasledovati enoten pristop, ki bi ciljal na univerzalno pokritost, vezavo vplačil na dohodke in odpravljanje anomalij, kot so razlike med zasebnim in javnim sektorjem ter razlike med dejavnostmi. V prostovoljnem delu pa bi veljalo zaposlene in delodajalce še naprej stimulirati k dodatnemu varčevanju.

Ob razpravi o indeksaciji pokojnin je bilo - v kontekstu nedavno sprejete indeksacije socialnih transferjev v letu 2024 z inflacijo v celoti - podobno kot že na več preteklih sejah opozorjeno, da avtomatizem pri indeksaciji prispeva k vztrajnosti (persistentnosti) inflacije, tako je, recimo, odločitev o polni indeksaciji transferov sprožila zahteve po usklajevanju plač v javnem sektorju. Prav tako so osnove za indeksacije različne po posameznih transferjih in dohodkih, kar vnaša nesorazmerna povišanja in porušenje razmerij med plačami in transferji tudi z vidika spodbud za delo. Zato bi bil na tem področju potreben celovit pregled in ustrezna ureditev razmer.

Seja se je zaključila ob 18.40 uri.

mag. Marijana Bednaš

predsednica Strateškega sveta za makroekonomska vprašanja